Professori Jukka Kekkonen pitää VTV:n päätöstä liikenne- ja viestintäministeri Anne Bernerin (kesk) toimista Finaviassa erittäin vakavana.

Helsingin yliopiston oikeushistorian ja roomalaisen oikeuden professori Jukka Kekkonen pitää valtiotalouden tarkastusviraston (VTV) päätöstä, jonka mukaan liikenne- ja viestintäministeriön toiminta ei lentoasemayhtiö Finavian tapauksessa kaikilta osin vastaa valtionyhtiöiden hyvää hallintotapaa ”erittäin vakavana.”

– Olemme tietysti keskellä prosessia, jota edelleen tutkintaan ja joka on eduskunnan käsiteltävänä. Ja osittain tiedot ovat salaisia ja kaikkea ei ole voitu vahvistaa sillä voimalla kuin esimerkiksi jossain oikeudenkäynnissä. Mutta kyllä tässä erittäin vakavista asioista on kysymys, Kekkonen sanoi Ylen Radio 1:n Ykkösaamussa maanantaina.

Professori Jukka Kekkonen.­

VTV:n mukaan ministeriö puuttui Finavian operatiiviseen toimintaan tilintarkastusyhteisö Deloitten ja Finavian kanssa solmitun sovintosopimuksen valmistelussa sekä aikaisempaan johtoon kohdistuvan vahingonkorvausvaatimuksista luopumisen osalta.

Iltalehti kertoi kesäkuussa, että liikenne- ja viestintäministeri Anne Bernerillä (kesk) on paljon kytköksiä Deloitteen. Lehden mukaan Berner omistaa Vallila Interiorin, jonka päävastuullisena tilintarkastajana on toiminut Joakim Rehn. Rehn toimii kaupparekisterin mukaan kaikkien Vallila-ryhmän yhtiöiden tilintarkastajana mukaan lukien Bernereiden asunto-osakeyhtiö, Iltalehti paljasti.

Lehden mukaan Rehn toimii myös Bernerin Mathias-veljen kiinteistösijoitusyhtiö Berner Capitalin tilintarkastajana ja Rehn on myös työskennellyt Deloitten varatilintarkastajana.

Lisäksi Iltalehden mukaan Vallila Interiorin talous- ja hallintojohtaja Hanna Siegfried työskenteli Deloittessa 20 vuotta ennen siirtymistään Bernerin palkkalistoille vuonna 2007. Samoin Deloitten entinen toimitusjohtaja Teppo Rantanen toimii Lasten ja nuorten säätiön hallituksen puheenjohtajana sekä Berner hallituksen jäsenenä.

Liikenne- ja viestintäministeri Anne Berner.­

– Myöskin nämä esteellisyyskysymykset nousevat väistämättä kyllä esille ihan tämänkin tietoaineiston perusteella, mitä meillä on, Kekkonen sanoi.

VTV:n mukaan Finavian hallitus päätti alkuvuonna 2015 nostaa vahingonkorvauskanteen yhtiön aiempaa tilintarkastajaa ja tilintarkastusyhteisöä (Deloitte) vastaan. Syksyllä 2015 yhtiön hallitus päätti lisäksi nostaa vahingonkorvauskanteen yhtiön aiempaa hallitusta ja toimitusjohtajaa vastaan.

VTV:n mukaan ministeriö aiheutti kysymysten ratkaisemisessa kiiretilanteen, mikä heikensi yhtiön johdon tosiasiallista harkintavaltaa. Ministeriö ei ole myöskään toimittanut yhtiön hallitukselle niitä asiantuntijalausuntoja, joissa ei puollettu riita-asian sopimista.

VTV:n mukaan valtio-omistajalla on omistajaohjauksen osalta tulkinnanvaraisissa asioissa laaja harkintavalta.

– Liikenne- ja viestintäministeriön menettelytapa on kuitenkin johtanut yhtiön ja valtio-omistajan vastuusuhteiden hämärtymiseen. Avoimuuden ja läpinäkyvyyden turvaamiseksi omistaja olisi voinut ratkaista kanneasian yhtiökokouspäätöksellä, VTV:n raportissa kirjoitettiin.

Vertasi Bernerin tapausta Heidi Hautalan ministerieroon

Kekkosen mukaan ministerin poliittinen liikkumatila omistajaohjauksessa on vaikea kysymys.

– Näissä raporteissakin on käynyt ilmi se, että omistajaohjaus, vaikka sillä on tietyt guidelinesit (linjaukset) ja ohjeistukset, niin siinä on tulkinnanvaraisuutta, ja ministerit saavat olla kyllä siinä hyvin tarkkoja, milloin he käyttävät liian vahvaa ohjausvaltaa, Kekkonen sanoi Ykkösaamussa.

Esimerkkinä hän mainitsi omistajaohjausministeri Heidi Hautala (vihr) tapauksen vuodelta 2013. Hautala joutui eroamaan kovassa poliittisessa paineessa sen jälkeen, kun oli käynyt ilmi, että hän painosti valtionyhtiö Arctia Shippingiä vetämään pois yhtiön Greenpeacea vastaan jättämän rikosilmoituksen.

Kekkosen mukaan Hautala joutui eroamaan, koska hän oli toiminut varomattomasti ja puolueellisesti asiassa.

Kekkosen mukaan Bernerin esteellisyys nousee esiin Deloitte-asiassa selvästi.

Mikä on ministerin vastuu?

Kekkoselta kysyttiin ohjelmassa, millaiseen vastuuseen Berner voi joutua, jos todetaan, että hän on menetellyt epäasiallisesti tai ollut jopa esteellinen.

– No, tietysti tässä mennään vahvasti spekulaation puolelle asian tutkinnan ja selvittelyn tässä vaiheessa, mutta tietysti, jos menettelyllä on aiheutettu tappioita tai vahinkoa valtiolle, niin vahingonkorvauskysymykset tulevat esille, ja spekulaation puolella sanottuna myös se, että jos on virkatoiminnassa tahallisesti tai törkeällä huolimattomuudella menetelty selvästi lain vastaisesti niin sitten edessä voi olla valtakunnanoikeus, mutta tämä on puhdasta spekulaatiota, Kekkonen sanoi Ykkösaamussa.

Kekkosen mukaan ministerin vastuu on ministerivastuulain mukaan sellaista, että siinä on hyvin korkea syytekynnys.

Anner Berner sai viime viikolla selittää oikein urakalla Finavia-sotkua. Katso video yllä.